
Lakóépületek üzemeltetésének és korszerűsítésének energiamegtakarítási lehetőségei és állagvédelmi kockázatai

A földgázfelhasználás gyors és költséghatékony csökkentése a 2022-es év egyik legfontosabb kérdése. A lakóépület szektor szerepe ebben kimagasló, a szektoron belül az 1990 előtt épült családi házakra jut a fűtési energiaigény mintegy 71%-a.

Dolgozatomban ebbe a kategóriába tartozó jellegzetes épületek üzemeltetésének és korszerűsítésének energiamegtakarítási lehetőségeit és állagvédelmi kockázatait vizsgálom dinamikus szimulációs épületmodelleken. Elsőként definiálom a tekintett épületek szerkezeti, geometriai és épülethasználati tulajdonságait. Ezek után a fűtés paramétereinek változtatásával vizsgálom az energiamegtakarítási lehetőségeket. Ilyen stratégiák például a szakaszos fűtés, a belső hőmérséklet csökkentése, vagy a kifűtött alapterület csökkentése. Ezt követően tekintem ezen változtatások komfortra gyakorolt hatását, valamint a kérdés állagvédelmi vonatkozásait. Végül pedig vizsgálom, hogy mindezen tulajdonságok hogyan változnak az épület korszerűsítésével, illetve elemzem a bemeneti paraméterek hatását (pl. geometriai és szerkezeti tulajdonságok). 



